మరాయిస్ ఎరాస్మస్

మరాయిస్ ఎరాస్మస్ (జననం 1964 ఫిబ్రవరి 27) దక్షిణాఫ్రికా మాజీ ఫస్ట్-క్లాస్ క్రికెటరు. అతను ప్రస్తుతం అంతర్జాతీయ క్రికెట్ అంపైర్‌గా పనిచేస్తున్నాడు. అతను ఐసిసి అంపైర్ల ఎలైట్ ప్యానెల్‌లో సభ్యుడు. అంతర్జాతీయ క్రికెట్‌లోని మూడు ఫార్మాట్‌ల మ్యాచ్‌లలో - టెస్టు మ్యాచ్‌లు, వన్డే ఇంటర్నేషనల్స్ (వన్‌డేలు), ట్వంటీ 20 ఇంటర్నేషనల్స్ (T20Is) - అంపైరింగు చేసాడు.   

 ఆటగాడిగా 
ఎరాస్మస్ 1988/89 నుండి 1996/97 వరకు బోలాండ్ క్రికెట్ జట్టు తరపున ఫాస్ట్-మీడియం బౌలరు, లోయర్-ఆర్డర్ బ్యాట్స్‌మెన్‌గా ఫస్ట్-క్లాస్ క్రికెట్ ఆడాడు.  1991/92 సీజన్‌లో సందర్శించిన వార్విక్‌షైర్ క్రికెట్ జట్టుపై మొదటి ఇన్నింగ్స్‌లో 51 నాటౌట్ స్కోర్ చేసిన తర్వాత, రెండవ ఇన్నింగ్స్‌లో ఏడవ స్థానంలో బ్యాటింగ్ చేస్తూ తన అత్యధిక స్కోరు 103 నాటౌట్ చేసాడు.  1994/95 సీజన్‌లో పర్యాటక న్యూజిలాండ్ క్రికెట్ జట్టుపై అతని అత్యుత్తమ బౌలింగ్ గణాంకాలు 6/22.  అయితే, బోలాండ్ బ్యాంక్ పార్క్ వద్ద ప్రమాదకరమైన పిచ్ కారణంగా మ్యాచ్ రెండో రోజు ముందుగానే రద్దు చేయవలసి వచ్చింది. 

 అంపైరింగ్ కెరీర్ 
ఎరాస్మస్ 2002/03 సీజన్‌లో దక్షిణాఫ్రికాలో ఫస్ట్-క్లాస్ క్రికెట్‌లో అంపైరింగ్ చేయడం ప్రారంభించాడు.  అతను 2006 ఫిబ్రవరిలో జోహన్నెస్‌బర్గ్‌లోని న్యూ వాండరర్స్ స్టేడియంలో దక్షిణాఫ్రికా, ఆస్ట్రేలియా మధ్య జరిగిన T20I మ్యాచ్‌లో, తన మొదటి అంతర్జాతీయ అంపైరింగు చేసాడు. 2007 అక్టోబరు 18 న నైరోబీలోని జింఖానా క్లబ్ గ్రౌండ్‌లో కెన్యా, కెనడాల మధ్య జరిగిన మ్యాచ్‌లో అతను వన్‌డేలలో అంపైర్‌గా రంగప్రవేశం చేసాడు. 2008లో ఆన్-ఫీల్డ్ కెపాసిటీలో ఐసిసి అంపైర్ల అంతర్జాతీయ ప్యానెల్‌కు నియమితుడయ్యాడు.

ఆస్ట్రేలియా, న్యూజిలాండ్‌లు ఆతిథ్యం ఇచ్చిన 2015 ఐసిసి క్రికెట్ ప్రపంచ కప్ సందర్భంగా మ్యాచ్లలో అంపైర్లుగా వ్యవహరించడానికి ఎంపిక చేసిన ఇరవై అంపైర్ల ప్యానెల్లో ఎరాస్మస్ కూడా ఉన్నాడు. 2015 ఫిబ్రవరి 14 న క్రైస్ట్చర్చ్ లోని హాగ్లీ ఓవల్ లో న్యూజిలాండ్, శ్రీలంక మధ్య జరిగిన ప్రారంభ మ్యాచ్లో అతను నిలబడ్డాడు. 2015 మార్చి 20 న అడిలైడ్ ఓవల్ లో ఆతిథ్య ఆస్ట్రేలియా, పాకిస్తాన్‌ల మధ్య జరిగిన క్వార్టర్ ఫైనల్లో ఎరాస్మస్ నిలబడ్డాడు. అతను 2015 మార్చి 29 న మెల్బోర్న్‌లో జరిగిన 2015 ఐసిసి క్రికెట్ ప్రపంచ కప్ ఫైనల్‌కు టీవీ అంపైరుగా కూడా పనిచేశాడు.

2009 ఏప్రిల్ 19 న సెంచూరియన్ పార్క్‌లో కెనడా, ఐర్లాండ్‌ల మధ్య జరిగిన 2009 ఐసిసి క్రికెట్ ప్రపంచ కప్ క్వాలిఫైయర్ ఫైనల్‌కు అంపైర్‌గా ఎరాస్మస్ తన  మొదటి ఐసిసి టోర్నమెంట్ ఫైనల్‌లో నిలిచాడు. ఎరాస్మస్ 2010 జనవరి 17 -21 మధ్య చిట్టగాంగ్‌లోని జోహుర్ అహ్మద్ చౌదరి స్టేడియంలో బంగ్లాదేశ్, భారతదేశం మధ్య జరిగిన మ్యాచ్‌తో టెస్టుల్లో అంపైర్‌గా రంగప్రవేశం చేశాడు.   2010 లో అతను, ఐసిసి అంపైర్ల ఎలైట్ ప్యానెల్‌కు పదోన్నతి పొందాడు, అక్కడ అతను పదవీ విరమణ చేస్తున్న రూడి కోర్ట్‌జెన్‌ స్థానంలో చేరాడు. 

2016 డిసెంబరులో ఎరాస్మస్, ఐసిసి అంపైర్ ఆఫ్ ది ఇయర్ కొరకు డేవిడ్ షెపర్డ్ ట్రోఫీని గెలుచుకున్నాడు.  అతను, ఈ అవార్డును గెలుచుకున్న మొదటి దక్షిణాఫ్రికా అంపైరు, మొత్తం మీద ఐదవ అంపైరు.  ఇంగ్లండ్, వేల్స్‌లో జరిగిన 2017 ఐసిసి ఛాంపియన్స్ ట్రోఫీ సందర్భంగా, అతను 2017 జూన్ 14 న కార్డిఫ్‌లోని సోఫియా గార్డెన్స్‌లో ఆతిథ్య ఇంగ్లాండ్, పాకిస్తాన్‌ల మధ్య జరిగిన సెమీ-ఫైనల్‌లో నిలిచాడు.  2017 జూన్ 18 న లండన్‌లోని ఓవల్‌లో చిరకాల ప్రత్యర్థులు భారత పాకిస్తాన్ల మధ్య జరిగిన 2017 ఐసిసి ఛాంపియన్స్ ట్రోఫీ ఫైనల్‌లో నిలిచాడు  

2017 సెప్టెంబరు 7-11 మధ్య లండన్‌లోని లార్డ్స్‌లో ఇంగ్లండ్మ్ వెస్టిండీస్ మధ్య జరిగిన టెస్టుతో ఎరాస్మస్, అంపైరుగా తన 100 ఫస్ట్-క్లాస్ మ్యాచ్‌లు పూర్తి చేసాడు. అతను 2017 సంవత్సరానికి ఐసిసి అంపైర్ ఆఫ్ ది ఇయర్‌గా ఎంపికయ్యాడు. వరుసగా రెండవ సంవత్సరం డేవిడ్ షెపర్డ్ ట్రోఫీని అందుకున్నాడు.   2018 ఆగస్టు 9–13 వరకు లండన్‌లోని లార్డ్స్‌లో ఇంగ్లండ్, భారత్‌ల మధ్య జరిగిన మ్యాచ్, ఎరాస్మస్ కెరీర్‌లో 50వ టెస్టు.  

2019 ఏప్రిల్‌లో అతను 2019 క్రికెట్ ప్రపంచ కప్‌లో మ్యాచ్‌లలో నిలిచిన పదహారు అంపైర్‌లలో ఒకరిగా స్థానం పొందాడు.   2019 జూలైలో అతను, ఆస్ట్రేలియా, ఇంగ్లండ్ మధ్య జరిగిన రెండవ సెమీ-ఫైనల్ మ్యాచ్‌కు ఇద్దరు ఆన్-ఫీల్డ్ అంపైర్‌లలో ఒకరిగా ఎంపికయ్యాడు.  అదే నెలలో, క్రికెట్ ప్రపంచ కప్ ఫైనల్‌కు ఇద్దరు ఆన్-ఫీల్డ్ అంపైర్‌లలో ఒకరిగా కూడా పేరు పొందాడు. 

2022 జనవరిలో, దక్షిణాఫ్రికా, భారతదేశాల మధ్య జరిగిన ప్రారంభ మ్యాచ్‌లో, ఎరాస్మస్ తన 100వ వన్‌డేలో ఆన్-ఫీల్డ్ అంపైర్‌గా వ్యవహరించాడు.  అదే నెల తరువాత, ఎరాస్మస్ 2021 సంవత్సరానికి ఐసిసి అంపైర్ ఆఫ్ ది ఇయర్‌గా ఎంపికయ్యాడు. 

 మూలాలు 

వర్గం:జీవిస్తున్న ప్రజలు
వర్గం:1964 జననాలు
వర్గం:క్రికెట్ అంపైర్లు